Bandaríska alríkislögreglan FBI varar ferðamenn við að nota ókeypis WiFi tengingar á ferðalögum Bandaríska alríkislögreglan FBI birti nýlega pistil þar sem ferðamenn eru varaðir við að nota ókeypis WiFi tengingar á ferðalögum , s.s á hótelum , veitingastöðum og flugvöllum . FBI bendir á að með því að leyfa tækjum eins og snjallsímum , smátölvum og fartölvum að tengjast sjálfkrafa slíkum netum sé verið að gera óprúttnum aðilum auðveldara fyrir að koma fyrir óværu á tækjunum , stela lykilorðum og PIN númerum eða jafnvel yfirtaka stjórn á tengiliðaupplýsingunum þínum og myndavél tækisins . Það er samt ekki þannig að blátt bann sé lagt við því að tengjast þráðlausu neti , heldur er fólk hvatt til að nota ekki opin óörugg net til að fara t.d. í heimabanka . Tölvuþrjótar geta tekið yfir stjórn á óöruggum þráðlausum netum og þannig komist yfir viðkvæmar upplýsingar á snjalltækjum og fartölvum . Þá eru jafnvel HTTPS slóðir í hættu . FBI ráðleggur fólki á ferðinni að nota frekar farsímanetin 3G eða 4G . þannig er einnig hægt að nota símann sem WiFi tengingu fyrir fartölvur . Hollráð fyrir fyrirtæki er svo að hafa sérstakt gestanet fyrir utanaðkomandi sem þurfa að tengjast netinu , þ.e. ekki láta ókunnug tæki tengjast innra neti fyrirtækisins .